b'\n_START_ARTICLE_\nKalifornija\n_START_SECTION_\nIstorija\n_START_PARAGRAPH_\nTarp europie\xc4\x8di\xc5\xb3, kurie pirmieji 1542 metais i\xc5\xa1tyrin\xc4\x97jo Kalifornijos pakrantes, buvo Chuanas Rodrigesas Kabriljas (Juan Rodriguez Cabrillo) 1542\xc2\xa0m. ir seras Frensis Dreikas (Francis Drake) 1579 metais. Iki XVIII a. ketvirtojo de\xc5\xa1imtme\xc4\x8dio buvo manoma, kad Kalifornija yra sala._NEWLINE_Kalifornija buvo pavadinta \xc5\xa1iaur\xc4\x97s vakar\xc5\xb3 Ispanijos imperijos dalis \xc5\xa0iaur\xc4\x97s Amerikoje. Ispan\xc5\xb3 misionieriai nuo XVIII a. pirmojo de\xc5\xa1imtme\xc4\x8dio pabaigos prad\xc4\x97jo kurti nedideles gyvenvietes dideliuose dykyn\xc4\x97s plotuose \xc4\xaf \xc5\xa1iaur\xc4\x99 nuo \xc5\xbdemutin\xc4\x97s Kalifornijos (California Baja). Po to, kai Meksika paskelb\xc4\x97 savo nepriklausomyb\xc4\x99, visa virtin\xc4\x97 toki\xc5\xb3 gyvenvie\xc4\x8di\xc5\xb3 buvo paskelbta valstybine nuosavybe ir tos gyvenviet\xc4\x97s-misijos buvo apleistos._NEWLINE_Po JAV-Meksikos karo 1847 metais \xc5\xa1is regionas buvo pasidalintas tarp JAV ir Meksikos. 1848\xc2\xa0m. JAV dalyje (Auk\xc5\xa1tutin\xc4\x97 Kalifornija\xc2\xa0\xe2\x80\x93 Alta California) atradus aukso, prasid\xc4\x97jo vadinamoji \xe2\x80\x9eaukso kar\xc5\xa1tin\xc4\x97\xe2\x80\x9c. Tuo metu gyventoj\xc5\xb3 skai\xc4\x8dius labai i\xc5\xa1augo. Tuo pa\xc4\x8diu metu buvo paskelbta Kalifornijos respublika, kurios gyvavimas greitai baig\xc4\x97si, kai San Fransisko \xc4\xaflankoje i\xc5\xa1silaipino JAV karinio laivyno komandoras Sloutas ir paskelb\xc4\x97 teritorij\xc4\x85 priklausant JAV. 1850 metais Kalifornija buvo paskelbta 31 JAV valstija._NEWLINE_Pilietinio karo metu Kalifornija oficialiai palaik\xc4\x97 \xc5\xa0iaur\xc4\x99, bet jos gyventoj\xc5\xb3 nuomon\xc4\x97 i\xc5\xa1siskyr\xc4\x97. Kalifornijos savanori\xc5\xb3 b\xc5\xabriai kov\xc4\x97si abiejose pus\xc4\x97se._NEWLINE_XIX a. a\xc5\xa1tuntajame de\xc5\xa1imtmetyje nutiesus pirm\xc4\x85j\xc4\xaf transkontinentin\xc4\xaf gele\xc5\xbeinkel\xc4\xaf, gyventoj\xc5\xb3 skai\xc4\x8dius nepaprastai greit i\xc5\xa1augo. Kolonistams patiko Kalifornijos klimatas ir puikios s\xc4\x85lygos verstis \xc5\xbeem\xc4\x97s \xc5\xabkiu. 1950 metais Kalifornija tapo daugiausia gyventoj\xc5\xb3 turin\xc4\x8dia valstija ir i\xc5\xa1lieka tokia iki \xc5\xa1iol.\n_START_SECTION_\n\xe2\x80\x9eLokio v\xc4\x97liavos respublika\xe2\x80\x9c\n_START_PARAGRAPH_\nJAV Kalifornijos valstijos v\xc4\x97liava istori\xc5\xa1kai vadinama \xe2\x80\x9elokio v\xc4\x97liava\xe2\x80\x9c. Ji yra trumpaam\xc5\xbe\xc4\x97s Kalifornijos respublikos (1846 m.), vadintos \xe2\x80\x9eLokio v\xc4\x97liavos respublika\xe2\x80\x9c, \xc4\xafsik\xc5\xabrusios paskelbus nepriklausomyb\xc4\x99 nuo Meksikos, v\xc4\x97liavos variantas.\n_START_SECTION_\nPolitin\xc4\x97 sistema\n_START_PARAGRAPH_\nKalifornija valdoma kaip respublika. Vykdomoji vald\xc5\xbeia\xc2\xa0\xe2\x80\x93 gubernatorius ir kiti renkami pareig\xc5\xabnai. Dabartinis valstijos gubernatorius yra Jerry Brown, vicegubernatorius\xc2\xa0\xe2\x80\x93 Gavin Newsom. Valstijos gubernatorius, kaip ir kiti konstituciniai valstijos pareig\xc5\xabnai, renkamas ketveri\xc5\xb3 met\xc5\xb3 kadencijai ir j\xc4\xaf galima perrinkti tik vien\xc4\x85 kart\xc4\x85._NEWLINE_\xc4\xaestatym\xc5\xb3 leid\xc5\xbeiamoji vald\xc5\xbeia\xc2\xa0\xe2\x80\x93 Senatas (40 senatori\xc5\xb3) ir Asambl\xc4\x97ja (80 deputat\xc5\xb3). Valstijos senatoriai renkami ketveriems, o Asambl\xc4\x97jos nariai dvejiems metams. Kalifornija turi 2 atstovus JAV Senate ir 53\xc2\xa0\xe2\x80\x93 JAV Kongrese._NEWLINE_Teismin\xc4\x97 vald\xc5\xbeia\xc2\xa0\xe2\x80\x93 Auk\xc5\xa1\xc4\x8diausiasis valstijos Teismas ir \xc5\xbeemesni\xc5\xb3 instancij\xc5\xb3 teismai. Pagrindinis Kalifornijos \xc4\xafstatymas yra Kalifornijos konstitucija\xc2\xa0\xe2\x80\x93 vienas i\xc5\xa1 did\xc5\xbeiausi\xc5\xb3 konstitucini\xc5\xb3 dokument\xc5\xb3 pasaulyje._NEWLINE_Valstijos sostin\xc4\x97\xc2\xa0\xe2\x80\x93 Sakramentas. 1775\xe2\x80\x931849 m. valstijos sostin\xc4\x97 buvo Monter\xc4\x97juje, 1849\xe2\x80\x931851 m. San Choz\xc4\x97, 1852\xe2\x80\x931853 m. Valjeche, 1853\xe2\x80\x931854 m. Benisijoje, o nuo 1862 m. \xe2\x80\x93 San Fransiske, 1852 m. sostin\xc4\x97 laikinai buvo persik\xc4\x97lusi \xc4\xaf Sakrament\xc4\x85, nes Valjeche nebuvo pabaigtos valstybin\xc4\x97s rezidencijos statybos. Sakramentas nuolatine sostine tapo 1854 m. 1862 m. d\xc4\x97l didelio potvynio sostin\xc4\x97s funkcijos keturiems m\xc4\x97nesiams buvo perkeltos \xc4\xaf San Fransisk\xc4\x85.\n_START_SECTION_\nEkonomika\n_START_PARAGRAPH_\n2009\xc2\xa0m. liepos 2 d. Kalifornijos vyriausyb\xc4\x97s atstovai paskelb\xc4\x97 apie keli\xc5\xb3 de\xc5\xa1im\xc4\x8di\xc5\xb3 milijon\xc5\xb3 tr\xc5\xabkum\xc4\x85 biud\xc5\xbeete, sukelt\xc4\x85 2008\xe2\x80\x932009\xc2\xa0m. pasaulio ekonomin\xc4\x97s kriz\xc4\x97s padarini\xc5\xb3. Kalifornija laikoma turtingiausia JAV valstija.\n_START_SECTION_\nGyventojai\n_START_PARAGRAPH_\nPagal gyventoj\xc5\xb3 skai\xc4\x8di\xc5\xb3 did\xc5\xbeiausia valstija JAV yra Kalifornija (39 144 818 gyventoj\xc5\xb3, 2015\xc2\xa0m. duomenimis).'